རང་གི་འཁོར་ས་ཁོར་ཡུག་ཏུ་ཡིད་ལ་རྟག་ཏུ་ཚོར་སྣང་སུན་པ་ལྟ་ཅི་མིག་གིས་ལྟ་མི་འདོད་ལ་རྣ་བ་ཡིས་དེ་བས་ཉན་ག་ལ་འདོད་པའི་ང་ཚོའི་བོད་མི་རིགས་ཀྱི་མི་རབས་གསར་བུ་བ་ཚོའི་ལུས་ངག་ཡིད་གསུམ་གྱི་ཀུན་སྤྱོད་རང་བཞིན་བརྗོད་པའི་དཔྱད་རྩོམ་དེ་ནི་ཆེས་འགངས་ཆེ་བའི་གནད་དོན་ཞིག་ཏུ་མཐོང་།སྤྱིར་བཏང་དེང་དུས་འདུ་འཛི་ལང་ལོང་ཁྲོད་དུ་སྐྱེས་སྲིང་འགྱུར་བའི་མི་རབས་ཚོ་ནི་ཨ་གསར་རྟ་ལས་མགྱོགས་པའི་རང་གཤིས་གྲུབ་ཅིང་ཕུག་ལས་འཕྲལ་གྱི་འདོད་དོན་ལ་ཚོར་བ་རྣོ་ངར་ཆེ་ལ་སྒྲུབ་འདོད་ཀྱི་ཁམ་སེམས་ཆེན་པོའི་གཤིས་ལུགས་སུ་གྲུབ་པ་དེ་ནི་ཆོས་ཕྱོགས་ནས་བསྙད་པའི་སེམས་ཅན་དང་ཉོན་མོངས་སྙིགས་མར་གྱུར་དང་འགྱུར་བཞིན་པས་སྤྱི་དང་སྒེར་གྱི་བསོད་ནམས་འབྲི་ཞིང་ཉམས་པའི་དུས་རབས་ཀྱི་བསྐལ་བ་ཡིན།དེ་དག་དང་ལྷན་དུ་འགྲོགས་འདྲིས་སྤྱོད་གསུམ་བྱ་དགོས་པའི་དགེ་རྒན་རྣམས་ནི་སྡུག་སྐད་འཆོར་ས་དང་དྲང་གཏམ་སུ་ལའང་སྨྲ་བརྗོད་བྱ་ཡུལ་བྲལ་བའི་ཀྱག་ཀྱོག་གི་ལམ་འཕྲང་འདེད་དེ་ངུ་བའི་མིག་ཆུ་ལྐོག་ཟུར་དུ་འབྱིད་བཞིན་ཕམ་ཁའི་སེམས་གསོ་རང་གིས་རང་ལ་བྱས་དང་བྱེད་བཞིན་པ་དེ་ནི་ང་ཚོ་རང་ཡུལ་བྲལ་ཅིང་འཆི་གསོན་ཆ་མ་འཚལ་བའི་གནས་སྟངས་འདི་ཁོ་ནའི་ལས་དབང་དུ་གྱུར་བ་ཉིད་ཀྱིས་སོ།